PENTRU PUBLICARE IMEDIATĂ: 02.06.2020

**ROPEPCA solicită măsuri urgente pentru stimularea investițiilor în sectorul petrolier românesc: revizuirea OUG 27/2020**

**București, România:**În contextul impactului COVID-19 asupra industriei petroliere globale și cel al priorității Guvernului de a relansa economia națională, ROPECA solicită măsuri urgente pentru stimularea investițiilor în industria petrolieră. **Cheia pentru atragerea investițiilor este reprezentată de reglementări stabile, predictibile și transparente, armonizate cu cele mai bune practici internaționale**.

Una dintre preocupările majore ale investitorilor din industrie sunt **modificările aduse Legii Petrolului nr. 238/2004 prin OUG nr. 27/2020**, adoptată în luna februarie, înainte de simțirea crizei generate de coronavirus în România. Modificările introduse au potențialul de a limita investițiile în această perioadă de criză și incertitudine, și chiar și ulterior. Ordonanța a fost emisă prin referire la necesitatea transpunerii Directivei 94/22/CE, impunând un control crescut al statului asupra tranzacțiilor de petrol și gaze din motive de securitate națională

În forma actuală, **modificările introduse ar putea pune în pericol investițiile viitoare prin diminuarea încrederii investitorilor.**Astfel, efectul negativ va fi resimțit și asupra **locurilor de muncă din industrie, asupra sectorului de servicii petroliere adiacente și va reduce veniturile la bugetul de stat**, ceea ce va duce la serioase **impedimente în relansarea economiei în perioada ulterioară stării de urgență**.

Ce modificări aduce OUG 27/2020 Legii Petrolului?

Faptul că statul poate refuza acordarea de noi acorduri petroliere companiilor din afara Uniunii Europene, din motive de securitate națională, **va** **reduce încrederea investitorilor internaționali și va limita concurența pentru noi acorduri și proiecte în România**. În lipsa unei proceduri transparente și stabile pentru revizuirea ofertelor de concesionare depuse de companiile non-UE, investitorii pot găsi cadrul de reglementare ca fiind insuficient de atrăgător sau de predictibil pentru asigurarea finanțării proiectelor.

Mai mult, acordurile petroliere existente pot fi reziliate unilateral de Guvern, la propunerea ANRM, din motive de securitate națională. În lipsa unei scheme de despăgubire adecvate, rezilierea acordurilor petroliere în curs de desfășurare din motive de securitate națională **constituie o încălcare a regulilor obligatorii ale oricărui contract,** precum și o încălcare a BIT-urilor existente. O astfel de prevedere **introduce un risc semnificativ pentru investiții**și expune statul la **riscuri de litigii**, cu impact economic ridicat și efecte pe termen lung asupra dezvoltării indutriei de explorare și producție petrolieră.

Aprobarea Guvernului, la propunerea ANRM, a schimbării controlului corporativ în structura titularilor de acorduri petroliere vor introduce impedimente procedurale suplimentare în modul în care multe companii atrag fonduri și gestionează riscurile geologice pentru proiecte, ceea ce va duce la mai puține investiții și va **afecta negativ o economie românească deja pusă la încercare**.

De asemenea, aprobarea obligatorie a Guvernului pentru transferurile de acorduri petroliere, la propunerea ANRM, fără termene clare, va face **procesul de transfer lent și incert, descurajând investițiile și conducând investitorii către alte țări unde riscurile sunt mai mici**.  Prevederea creează un **proces de aprobare cu două niveluri**(ANMR/Guvern), fără termene și proceduri clare, făcând condițiile de transfer din România împovărătoare, în comparație cu alte țări din UE. **Acest aspect va avea efecte negative asupra economiei românești și a locurilor de muncă din industrie**

Riscurile și îngrijorările legate de OUG 27/2020 sunt detaliate în infograficul atașat.

ROPEPCA este de părere că subiectul securității naționale, în special în contextul energiei, este într-adevăr unul sensibil, fiind o prioritate necontestată pentru țările bogate în resurse energetice, cum este România. Acesta este motivul pentru care ridicăm îngrijorarea membrilor noștri cu privire la blocajele care ar putea fi create de modificările adoptate, pentru ca **politica guvernamentală să vizeze aplicarea strategică a aspectelor de securitate națională, de la caz la caz, fără a afecta investițiile potențiale în industrie și în general încrederea investitorilor**.

Industria petrolieră este unul dintre cele mai importante motoare economice ale României, cu impact economic ridicat, iar investițiile în industrie trebuie stimulate în această perioadă. Prin urmare, cu viziune spre o economie românească puternică și durabilă, **ROPEPCA invită Guvernul să revizuiască OUG 27/2020 în sensul asigurării interpretării neexcesive a cadrului legislativ al UE.**

**Despre ROPEPCA**

De la înființarea sa din 2012, Asociația Română a Companiilor de Explorare și Producție Petrolieră („ROPEPCA”) este un promotor al industriei petroliere, pentru a sprijini dezvoltarea, diversificarea și competitivitatea industriei. ROPEPCA reunește cele mai active companii din industrie, titulari de acorduri petroliere, aducând în România capital american, australian, canadian, egiptean și european, precum și companii care oferă sprijin pentru operațiunile petroliere.

În prezent, membrii ROPEPCA dețin cea mai mare parte a acordurilor de concesiune petrolieră pentru perimetrele de dezvoltare și producție *onshore* din România, cumulând pentru anii 2014-2018 investiții de peste 24 miliarde lei, contribuții la bugetul de stat de 50 miliarde lei și crearea și menținerea a 14.000 de locuri de muncă.

**Contact**:

Anca Budu, Administrator Executiv

Mobil: +40 747 617 657; Email: anca.budu@ropepca.ro